SKRIFTLIG FORESPØRGSEL E-0475/01

af Erik Meijer (GUE/NGL) til Kommissionen

(21. februar 2001)

Om: Fiskeri i Irland: europæisk støtte til ikke-virkeliggjorte målsætninger for turisme, fiskeri og naturbeskyttelse

1. Husker Kommissionen, at Den Europæiske Regionaludviklingsfond i november 1995 med en første tranche (på 777 000 IRL) betalte tre fjerdedele af omkostningerne til et projekt under det operationelle program (OP) for turisme i Irland, som under ledelse af Western Regional Fisheries Board (WRFB) skulle vare i fem år og i alt beløbe sig til ca. 3 mio. IRL?

2. Husker Kommissionen ligeledes, at det i pkt. 1 nævnte program skulle føre til fremme og udvikling af Western Lakes System omkring havområderne Corrib, Mask, Carra og Arrow, og at dette program blev præsenteret som led i en strategi for at tiltrække udenlandske turister til det vestlige Irland og øge indtægterne fra sportsfiskeriet, samtidig med at det på grundlag af direktiv 92/43/EØF(1) skulle bidrage til at bevare de naturlige levesteder og den vilde flora og fauna?

3. Kan Kommissionen bekræfte, at omkostningerne til Western Lakes-projektet i mellemtiden er steget fra 3 mio. til først 5 mio. og senere til 7 mio. IRL?

4. Uanset den fortsatte anvendelse af de med europæisk støtte anskaffede og endnu ikke afskrevne både, motorer, net og jeep-køretøjer er den europæiske støtte da i mellemtiden opbrugt?

5. Hvad ligger der til grund for de i den irske presse forlydende klager over, at der pludselig er trukket 3,3 mio. IRL tilbage i støtte, hvilket har ført til afskedigelse af 16 unge mennesker, som var ansat ved WRFB?

6. Er der stadig ansøgninger om fortsat støtte til behandling?

7. Har udgifterne i de forløbne år i praksis ført til den tilsigtede forøgelse i antallet af turister på sportsfiskeri i denne region, eller er det tværtimod rigtigt, at dette mål ikke er virkeliggjort?

8. Er der nogen mulighed for at kræve tilbagebetaling af støttebeløb, der ikke er anvendt til de planlagte målsætninger, eller af en del af disse penge? Har Kommissionen planer om at gøre brug af denne mulighed?

(1) EFT L 206 af 22.7.1992, s. 7.

Svar afgivet på Kommissionens vegne af Michel Barnier

(7. juni 2001)

1. Oprindeligt blev udgifterne til udviklingen af Lough Corrib, Mask og Carra anslået til 3 mio. IRL. I løbet af de fem år, programmet omfattede, blev der investeret 2,5 mio. IRL. De faktiske udgifter til Western Lakes-projektet har været på 2 459 657 IRL, hvoraf 1 844 743 IRL (75 %) er blevet betalt af Den Europæiske Fond for Regionaludvikling (EFRU).

2. Programmet gik ud på at udvikle Lough Corrib, Mask og Carra (ikke Lough Arrow), og var meget vellykket, idet der opnåedes en betydelig forøgelse af bestandene og fangsterne af vilde havørreder i Lough Mask og navnlig i Lough Corrib, hvor fiskeriet i år 2000 som følge af udviklingsprogrammet var det bedste i de seneste tolv år. Søerne markedsføres meget effektivt af to særlige markedsføringsbureauer for sportsfiskeri, og indtægterne fra sportsfiskeriet er steget meget kraftigt. Oplysninger viser, at der som følge af programmet er opnået store fremskridt med hensyn til genskabelsen af flora og fauna i flodkorridorerne. En genopretning af forekomsten af vandplanter, af den akvatiske makroinvertebrate fauna, af fiskebestandene (både laksearter og andre arter - hundestejle, niøje osv.) og af visse fuglearter kan tydeligt konstateres i de områder, hvor der er udført arbejder.

Projektet omfattede ikke Lough Arrow, som ligger i den nordvestlige region. Under programmet er der imidlertid også finansieret et projekt for genopretning af vandløb til Lough Arrow, som er forelagt af North Western Board. Tilskuddet var på 316 600 IRL, hvoraf 237 450 IRL (75 %) betaltes af EFRU.

3. Udgifterne til Western Lakes-programmet blev i 1996 anslået til 3 mio. IRL på grundlag af den til arbejdet fornødne tid og programmets varighed. I den femårige periode blev der investeret 2,5 mio. IRL. En fuldstændig gennemførelse af de arbejder, det ikke skønnedes muligt at foretage under det seneste program, vil koste yderligere 3 mio. IRL.

De samlede udgifter til Lough Arrow-projektet var på 316 600 IRL. Projektet blev gennemført inden for det opstillede budget, og der er ikke søgt om yderligere midler.

4. EU-medfinansieringen var helt opbrugt ved afslutningen af den foranstaltning vedrørende sportsfiskeri for turister, der indgik i det irske operationelle program for turisme. Den sidste betalingsanmodning blev modtaget i november 1999. Der ydes ikke i øjeblikket nogen EU-støtte vedrørende Lough Arrow.

5. Under programmet ansatte Western Regional Fisheries Board 16 yderligere personer til gennemførelse af udviklingsprogrammet. Da finansieringen ophørte, var der ikke længere midler til deres fortsatte beskæftigelse, og de blev derfor afskediget.

6. Der er i øjeblikket ingen støtteansøgninger til behandling.

7. Som oplyst af Western Regional Fisheries Board (WRFB) har der været en enorm stigning i antallet af sportsfiskere, især ved Lough Corrib og i mindre udstrækning ved Lough Mask. Lough Corrib betragtes nu som det bedste sted i Europa med hensyn til vilde havørreder, og i øjeblikket er det umuligt at reservere plads ved søen i de foretrukne fiskeperioder. Af foreløbige rapporter fra turistbureauerne fremgår det, at år 2000 var det mest vellykkede år nogensinde, og at fiskeriet på søen var usædvanligt godt i hele sæsonen. I år 2000 var der også en betydelig fremgang i fiskeriet efter havørreder på Lough Mask.

Ifølge de oplysninger vedrørende Lough Arrow, der er modtaget fra North Western Regional Fisheries Board (NWRFB), blev projektet gennemført i perioden 1998-2000, og det var ikke forventet, at dette allerede nu ville medføre en stigning i antallet af sportsfiskere. Formålet med projektet var at opnå en kraftig forøgelse af bestanden af vilde ørreder i Lough Arrow ved at forbedre gyde- og ynglebetingelserne i vandløbene. Et sådant projekt vil ifølge sagens natur ikke medføre nogen forøgelse af antallet af sportsfiskere i de 3-4 år, det tager, inden arbejdet fører til en øget bestand af voksne ørreder i søen. Det skal bemærkes, at der efter arbejderne er gennemført et program for overvågning af vandløbene. Resultaterne er særdeles opmuntrende, idet de viser en meget betydelig stigning i antallet af unge ørreder. Dr. Martin O'Grady, Senior Research Officer, Central Fisheries Board, har udtalt, at vandløbene for første gang vil være i stand til at tilføre et tilstrækkeligt antal vilde fisk til bestanden i Lough Arrow, hvor bestandene af vilde fisk traditionelt har måttet suppleres med fisk opdrættet i dambrug. Alt tyder derfor på, at projektet har været særdeles vellykket.

8. Alle midler er blevet brugt til de specifikke mål, der var anført i planen, og alle udgifter opfyldte de betingelser for støtteberettigelse, der var fastlagt for foranstaltningen vedrørende sportsfiskeri, som indgik i det irske operationelle program for turisme.